ריימונד בולדווין

ריימונד ארל בולדווין (באנגלית: Raymond Earl Baldwin; 31 באוגוסט 1893 – 4 באוקטובר 1986) היה פוליטיקאי אמריקאי, איש המפלגה הרפובליקנית, שכיהן כחבר הסנאט של ארצות הברית מטעם קונטיקט וכמושל קונטיקט ה־72 וה־74.

 ביוגרפיה 
 ראשית חייו והשכלה 
בולדווין נולד ב-31 באוגוסט 1893 בעיר ריי שבניו יורק, בנם של לוסיאן ארל בולדווין ושרה אמילי (טיילר) בולדווין. משפחתו עברה למידלטאון, קונטיקט, שם למד בבתי ספר ציבוריים. בשנת 1916 סיים לימודים באוניברסיטת וסליאן, ולאחר מכן החל ללמוד באוניברסיטת ייל. עם פרוץ מלחמת העולם הראשונה התגייס לצי ארצות הברית, עבר קורס קצינים, הוסמך כקצון בפברואר 1918 וקודם לדרגת לוטננט (דרגה זוטרה) בספטמבר אותה שנה. הוא השתחרר מהצי באוגוסט 1919 וחזר ללימודי משפטים בבית הספר למשפטים באוניברסיטת ייל, אותם סיים בשנת 1921. באותה שנה הוסמך לעריכת דין ועסק במקצוע בניו הייבן ובברידג'פורט.

ב־29 ביוני 1922 נישא לאדית לינדהולם, ולזוג נולדו שלושה בנים.

 קריירה משפטית ופוליטית 
בשנים 1927–1930 שימש כתובע בבית המשפט העירוני של סטרטפורד, ובשנים 1931–1933 כיהן כשופט באותו בית משפט. במקביל כיהן כחבר בית הנבחרים של קונטיקט בשנים 1931–1933, ובשנת 1933 שימש כמנהיג סיעת הרוב. לאחר מכן חזר לעסוק בעריכת דין, וכיהן גם כיו"ר המפלגה הרפובליקנית בעיירה סטרטפורד.

 מושל קונטיקט 
בולדווין נבחר למושל קונטיקט בשנת 1938, כחלק מגל ניצחון רפובליקני רחב, על בסיס מצע שמרני שכלל איזון התקציב, סיוע ממשלתי לעסקים פרטיים והפחתת מיסים. בתקופת כהונתו קיצץ באופן חד בתקציב המדינה והוביל ליצירת עודף תקציבי. הוא הפסיד בבחירות של 1940, אך נבחר מחדש לתפקיד המושל בשנים 1942 ו־1944.

במהלך מלחמת העולם השנייה פיקח על מערך מורכב של הגנה אזרחית ושירותים כלל־מדינתיים בעורף, ותכנן תוכניות מקיפות להסבת מפעלי התעשייה הצבאית של קונטיקט לכלכלה אזרחית לאחר המלחמה. בין הישגיו נמנים חיסול הגירעון התקציבי ללא העלאת מיסים, ייזום תוכניות הכשרה מקצועית, הקמת ועדה בין־גזעית, ורפורמה במערכת בתי המשפט הזוטרים.

 הסנאט של ארצות הברית 
בולדווין נבחר לסנאט של ארצות הברית בניצחון הרפובליקני הגדול של 1946. הוא כיהן מסוף 1946 ועד דצמבר 1949. בסנאט פעל כנציג האינטרסים של עסקים קטנים, ותמך במדיניות של צמצום רגולציה ממשלתית, למעט הגברת הפיקוח על איגודי עובדים באמצעות חוק טאפט–הרטלי.

כיו"ר ועדת משנה של ועדת הכוחות המזוינים היה מעורב בעימות ממושך ומתוקשר עם הסנאטור ג'וזף מקארתי, שטען כי בולדווין טייח פרשה מתקופת המלחמה הקשורה להעמדת חיילים גרמנים לדין בפרשת טבח מלמדי. המחלוקת הציבורית המתמשכת הביאה את בולדווין להתפטר מהסנאט בדצמבר 1949, כדי להתמנות לשופט במדינה.

 קריירה שיפוטית 
בשנת 1949 מונה לשופט בבית המשפט העליון של קונטיקט, ובשנת 1959 מונה לנשיא בית המשפט, תפקיד שבו כיהן עד פרישתו בשנת 1963. בשנת 1965 עמד בראש הוועידה החוקתית של קונטיקט.

 מותו והנצחתו 
בולדווין נפטר בפיירפילד שבקונטיקט, ב־4 באוקטובר 1986, ונקבר בבית העלמין אינדיאן היל במידלטאון. על שמו נקראו מוזיאון ההיסטוריה של קונטיקט בספריית המדינה, גשר ריימונד א' בולדווין הנושא את כביש I-95 מעל נהר קונטיקט, בית המשפט של מחוז מידלסקס במידלטאון, וכן מרכז קהילתי לגיל השלישי בסטרטפורד.

קישורים חיצוניים




קטגוריה:אמריקאים ילידי מדינת ניו יורק
קטגוריה:בוגרי אוניברסיטת וסליאן
קטגוריה:בוגרי בית הספר למשפטים באוניברסיטת ייל
קטגוריה:מושלי קונטיקט
קטגוריה:מושלי מדינות ארצות הברית מהמפלגה הרפובליקנית
קטגוריה:חברי הסנאט של ארצות הברית מקונטיקט
קטגוריה:סנאטורים חברי המפלגה הרפובליקנית
קטגוריה:מועמדים לנשיאות ארצות הברית ב-1948
קטגוריה:אנשי הכוחות המזוינים של ארצות הברית במלחמת העולם הראשונה
קטגוריה:אמריקאים שנולדו ב-1893
קטגוריה:אמריקאים שנפטרו ב-1986